Diari Oficial de la Generalitat Valenciana


Sumari del DOGV 6126, del 20-10-2009 (2009/11279)

RESOLUCIÓ de 13 d'octubre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre la Generalitat i el Ministerio de Trabajo e Inmigración (INSS) pel qual s'acorda ejecutar per a l'any 2009 un programa específic que té per objecte l'estudi del comportament dels processos d'incapacitat temporal (IT) derivats de certes patologies i el desenvolupament de determinades estratègies per a millorar la gestió d'esta prestació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6126

Data del DOGV
:   20-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11485


Data del document
:   13-10-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Sanitat
    * cooperació administrativa
    * seguretat social
    * administració central

RESOLUCIÓ de 13 d'octubre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre la Generalitat i el Ministerio de Trabajo e Inmigración (INSS) pel qual s'acorda ejecutar per a l'any 2009 un programa específic que té per objecte l'estudi del comportament dels processos d'incapacitat temporal (IT) derivats de certes patologies i el desenvolupament de determinades estratègies per a millorar la gestió d'esta prestació. [2009/11651]  
La Generalitat i el Ministerio de Trabajo e Inmigración (INSS) han subscrit, després de la tramitació prèvia reglamentària, el 2 de juliol de 2009, el conveni pel qual s'acorda ejecutar per a l'any 2009 un programa específic que té per objecte l'estudi del comportament dels processos d'incapacitat temporal (IT) derivats de certes patologies i el desenvolupament de determinades estratègies per a millorar la gestió d'esta prestació.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1881/2009, i que figura com a annex d'esta resolució.  
València, 13 d'octubre de 2009.- El director general de Relacions amb les Corts i Secretariat del Consell: Ángel Mompó Romero.  
Conveni entre la Comunitat Valenciana i el Ministeri de Treball i Immigració (INSS) pel qual s'acorda executar per a l'any 2009 un programa específic que té per objecte l'estudi del comportament dels processos d'incapacitat temporal (IT) derivats de certes patologies i el desenvolupament de determinades estratègies per a millorar la gestió d'esta prestació  
Madrid, 2 de juliol de 2009  
Reunits  
D'una banda, el secretari d'Estat de la Seguretat Social, Octavio J. Granado Martínez, nomenat mitjançant Reial Decret 480/2008, de 14 d'abril, i el director general de l'Institut Nacional de la Seguretat Social, Fidel Ferreras Alonso, nomenat mitjançant Reial Decret 837/2004, de 23 d'abril, d'acord amb les competències que li atribuïx l'article 5 del Reial Decret 2583/1996, de 13 de desembre.   
I d'una altra banda, el conseller de Sanitat, Manuel Cervera Taulet, d'acord amb les competències que li atribuïx a l'article 35 de la Llei 5/1983, de 30 de desembre, del Consell, facultat per acord del Consell de data 26 de juny de 2009.  
Ambdues parts es reconeixen mútua capacitat per a obligar-se i convindre i   
Manifesten  
Primer. Que l'Institut Nacional de la Seguretat Social (INSS), entitat gestora enquadrada en el Ministeri de Treball i Immigració, és competent per a gestionar i controlar la prestació d'IT d'acord amb el que disposa l'article 1, del Reial Decret 2583/1996, de 13 de desembre.   
Segon. Que la Comunitat Valenciana d'acord amb el que establix el Reial Decret 1612/1987, de 27 de novembre, és competent per a prestar l'Assistència Sanitària de la Seguretat Social i, a través dels facultatius del Servici Públic de Salut (SPS), estendre els parts mèdics de baixa, de confirmació de la baixa i de l'alta que establixen l'inici i la duració dels processos d'IT en el seu territori (Reial Decret 575/1997, de 18 d'abril), en els 12 primers mesos del procés (apartat 1 de l'article 128 del Text Refós de la Llei General de la Seguretat Social, nova redacció donada en la Llei 40/2007 de 4 de desembre, de mesures en matèria de Seguretat Social).  
Tercer. Que, en conseqüència, a ambdues administracions els compet l'estudi del comportament i l'establiment dels controls oportuns d'esta prestació . A este efecte, en el punt 3 de la Disposició Addicional Onze de la Llei General de la Seguretat Social (aprovada per Reial Decret Legislatiu 1/1994, de 20 de juny), es contempla la possibilitat d'establir acords de col·laboració entre les parts per a fixar controls a fi d'aconseguir una gestió eficaç de la Incapacitat Temporal, prestació de capital importància social i necessària per a la sostenibilitat del Sistema de Seguretat Social i del Sistema Nacional de Salut.   
Quart. Que en el pressupost de l'INSS, concepte pressupostari 459, contingut en la Llei de Pressupostos Generals de l'Estat per a l'any 2009, s'inclou un crèdit destinat a "Altres actuacions de control de despesa IT". Que, des d'este crèdit fins a un màxim de 3.080.663,85 euros, es destina a donar cobertura econòmica a este conveni amb la Comunitat Valenciana.   
Cinqué. Que és voluntat de les parts posar en marxa un programa específic que té com a objecte l'estudi del comportament dels processos d'Incapacitat temporal derivats de certes patologies i el desenvolupament de determinades estratègies per a millorar la gestió d'esta prestació.  
Seran objecte d'este programa els processos d'IT gestionats per l'INSS. Este programa acompanya el conveni com a document adjunt.  
Sisé. Que els processos d'IT sobre els quals se'n va a actuar, s'han seleccionat d'acord amb els criteris objectius resultants d'una anàlisi específica del comportament de la prestació en els anys 2006, 2007 i 2008. I que les actuacions que s'avaluaran han sigut objecte d'una reflexió prèvia a l'establiment.   
Per tot allò que s'ha exposat, ambdues parts acorden subscriure este Conveni de col·laboració de naturalesa administrativa, d'acord amb el que establix l'article 4.c) de la Llei 30/2007, de 30 d'octubre, de contractes del Sector Públic, en l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i que es regirà d'acord amb les següents   
Clàusules  
Primera. Este conveni té com a objecte establir la col·laboració entre l'INSS i la Comunitat Valenciana per al desenvolupament del Programa Específic, que s'acompanya com a part integrant del Conveni. Per mitjà de l'execució es pretén millorar la informació sanitària, modernitzar la comunicació entre ambdues administracions i adaptar els sistemes informàtics per a fer possible l'automatització de les relacions de procediment existents entre elles. D'altra banda, es posa en marxa un programa d'estudi sobre el comportament dels processos d'IT derivats de certes patologies o produïts en determinats col·lectius laborals, a fi de fixar els adequats controls sobre la prestació.   
També s'analitzarà l'actuació d'aquells metges d'atenció primària que es caracteritzen per emetre parts mèdics amb una freqüència elevada.  
Segona. La Comunitat Valenciana, a través de la Conselleria de Sanitat i del Servici Públic de Salut, es compromet a:   
- Efectuar els controls pertinents dels processos d'IT fixats i realitzar una anàlisi del comportament d'estos processos.   
- Establir un pla encaminat a avaluar les actuacions dels metges d'atenció primària en l'emissió de parts mèdics de baixa i d'alta.  
- Dur a terme les activitats necessàries, encaminades a desenvolupar el sistema informàtic, amb vista a fer possible la interconnexió amb el sistema informàtic de l'INSS, de manera que permeta l'accés a les històries clíniques per part d'inspectors mèdics de l'INSS i que facilite la comunicació automatitzada d'ambdues administracions en les relacions de procediment.   
- Informar l'INSS dels resultats derivats de l'aplicació del Programa, i remetre-li la documentació pertinent a fi de dur a terme les valoracions que procedisquen.   
Tercera. L'INSS es compromet a:   
- Proporcionar tota la informació que siga necessària a la Conselleria de Sanitat i la documentació oportuna, a fi de poder dur a terme les actuacions objecte del conveni.   
- Efectuar l'abonament de les quantitats estipulades segons el que establix el Programa, a càrrec del crèdit figurat en els Pressupostos de l'INSS, referit en el punt quart d'este conveni i fins a la quantitat destinada per a ell.   
- Facilitar a través de les direccions provincials els mitjans adequats per a la realització de les activitats conjuntes que es detallen en el Programa.  
Quarta. La Comunitat Valenciana haurà de destinar els fons percebuts en aplicació del que establix la Clàusula anterior a la incentivació dels recursos humans de la Conselleria de Sanitat, a la modernització i la millora dels recursos informàtics, materials i d'informació, necessaris per a l'execució del Programa. I es compromet a elaborar una Memòria financera i tècnica en què s'especifiquen els resultats de l'ús dels fons derivats de l'execució del Programa.   
Cinquena. Per al seguiment d'este conveni, es crearà una Comissió Mixta que tindrà com a funcions vetlar pel compliment del que establix el mateix, conéixer i analitzar el contingut de la Memòria financera i tècnica i arbitrar les solucions corresponents a les qüestions que es plantegen a l'hora d'aplicar el contingut del Programa.   
Esta Comissió Mixta estarà integrada per tres representants de l'INSS i per tres representants de la Comunitat Autònoma.   
- Els representants de l'INSS seran designats pel seu director general i els representants de la Comunitat pel conseller de Sanitat.   
- Estarà presidida pel titular de la Subdirecció General de Gestió d'IT i altres Prestacions A Curt Termini que convocarà les reunions que s'estimen necessàries, en les quals actuarà com a secretari un funcionari de l'esmentada Subdirecció General de l'INSS.   
Comissions provincials: es crearan unes comissions dependents de la Comissió Mixta Central que duran a terme, a nivell provincial, el seguiment de l'execució del Programa, la composició i el règim de funcionament del qual serà la següent:   
- Tres representants de l'INSS designats pel director provincial.   
- Tres representants de la comunitat autònoma designats per la Conselleria de Sanitat.   
- Es reuniran les vegades que siguen necessàries, com a mínim una per mes.   
- Actuarà com a president el director de l'INSS d'eixa província i farà de secretari un funcionari de l'INSS designat pel president.   
Sisena. El Programa aprovat en este conveni tindrà una duració coincident amb l'exercici econòmic de l'any 2009. Podrà extingir-se abans de l'any transcorregut si s'ha complit plenament el Programa o s'ha esgotat el crèdit establit a este efecte.   
Este conveni s'extingirà igualment en cas d'incompliment per alguna de les parts dels compromisos adquirits, prèvia denúncia expressa amb una antelació mínima d'un mes.   
Setena. Liquidació del Crèdit. El crèdit establit per a finançar el Programa serà transferit a la Conselleria de Sanitat, de forma gradual. Amb este fi es tindran en consideració les premisses següents:   
- El crèdit s'abonarà en funció dels resultats obtinguts en l'execució del Programa.   
- La Conselleria de Sanitat ha de disposar, a l'inici de l'execució d'este conveni, del crèdit necessari per a posar-lo en marxa, facilitat per mitjà de bestreta per l'INSS, en la quantia establida en el Programa.   
- Que al final de l'exercici, la Comunitat Autònoma no siga deutora de l'INSS pel crèdit anticipat i justificat.   
- El crèdit compromés que figura en el punt quart d'este conveni, es constituïx com el límit econòmic màxim a abonar per l'INSS en l'execució. No obstant això, en el cas que durant la seua vigència, i com a conseqüència de les liquidacions periòdiques que es practiquen basant-se en les valoracions dels objectius aconseguits que així mateix s'acrediten, el crèdit es manifestara insuficient per a sufragar les despeses derivades d'aquelles, l'INSS podrà tramitar, si és el cas, d'acord amb la normativa pressupostària vigent, l'expedient oportú per a l'ampliació, en funció de les disponibilitats existents en el concepte pressupostari assenyalat; i s'haurà d'entendre com a modificat el crèdit que figura en el punt quart del conveni, una vegada aprovat l'expedient d'ampliació esmentat.   
Huitena. Final. La jurisdicció contenciosa administrativa coneixerà les qüestions que puguen plantejar-se quant a la interpretació, el compliment i l'extinció del conveni, quan estes qüestions no siguen resoltes per la Comissió Mixta a què fa referència la Clàusula Sisena del Conveni.  
I en prova de conformitat, firmen este conveni, en dos exemplars, i un en poder de cada part, en el lloc i la data indicats més amunt.   
Pel Ministeri de Treball i Immigració  
El secretari d'Estat de la Seguretat Social  
Octavio J. Granado Martínez  
Per la Comunitat Autònoma Valenciana  
El conseller de Sanitat  
Manuel Cervera Taulet  
El director general de l'INSS   
Fidel Ferreras Alonso  
Programa específic   
Estudi del comportament dels processos d'incapacitat temporal (IT) derivats de patologies i del desenvolupament de determinades estratègies per a millorar la gestió d'esta prestació en la Comunitat Valenciana  
Este programa planteja aprofitar l'experiència dels estudis realitzats entre l'Institut Nacional de la Seguretat Social (INSS) i la Comunitat Autònoma Valenciana a través de la Conselleria de Sanitat i el Servici Públic de Salut.  
De l'experiència acumulada pel desenvolupament dels convenis de col·laboració per al control de la Incapacitat Temporal, firmats per l'INSS i esta Comunitat Autònoma, en els anys anteriors, cal destacar la importància d'analitzar el comportament dels processos d'IT en determinades patologies o problemes de salut, que són responsables d'un percentatge elevat del conjunt de processos d'IT en eixa Comunitat.  
Amb el desenvolupament d'este programa es pretén introduir una sèrie de procediments i mesures que permeten una modernització i innovació dels actuals sistemes de gestió, seguiment, inspecció i control dels processos d'incapacitat temporal. Amb això s'aconseguirà avançar en la millora dels sistemes actuals d'informació i control, per a aconseguir l'objectiu de racionalització del cost econòmic de la prestació, així com els efectes que té, tant per als recursos generals del sistema com per als agents socials implicats.  
Línies d'actuació. Objectius: Per a la consecució dels objectius fixats, en este programa es contempla l'establiment d'una sèrie de mesures i actuacions que s'engloben en dos grans línies:  
A) Actuacions de millora en l'accés a la informació sanitària i el coneixement de les dades necessàries per a la gestió, la inspecció i el control de la IT.  
B) Actuacions sobre la prescripció, el manteniment, la inspecció, el control i el seguiment de la baixa laboral.  
1. Actuacions de millora en l'accés a la informació sanitària i el coneixement de les dades necessàries per a la gestió, la inspecció, el control i el seguiment.  
Esta línia d'actuacions es concreta en tres objectius:  
Objectiu 1: facilitar l'accés dels metges inspectors de l'INSS, en l'exercici de les funcions de control de la IT que tinguen assignades, a la informació sanitària necessària recollida en les històries clíniques a través de mitjans informàtics.  
A este efecte, s'elaborarà un pla en què es determinen les tasques a realitzar per a crear un perfil de seguretat que permeta l'accés dels metges inspectors de l'INSS al sistema d'informació sanitària SIA-ABUCASIS de la Conselleria de Sanitat, el qual haurà de ser d'acord amb els requeriments de la Llei 15/1999, de Protecció de dades.  
Objectiu 2: establiment de sistemes telemàtics de comunicació segurs per a la tramitació i remissió de la documentació administrativa entre els servicis d'Inspecció sanitària dependents de la Conselleria de Sanitat i els servicis corresponents de Les Direccions Provincials de l'INSS.  
A través d'estos sistemes de comunicació es transferiran tots els documents que siguen necessaris que per al funcionament correcte de cada un dels agents implicats, en aquelles matèries que li són pròpies, com ara propostes d'alta, intencions d'alta, respostes a les intencions d'alta, informes trimestrals, propostes d'incapacitat permanent (IP), resolucions de l'INSS emeses a la conclusió dels dotze primers mesos i altres documents que es determinen.  
Objectiu 3: desenvolupament de mitjans de comunicació social que faciliten les relacions de col·laboració entre els diversos agents implicats, com ara organitzacions empresarials, sindicals o altres. En particular, es prestarà atenció especial a la realització de campanyes de conscienciació social relacionades amb este àmbit i dirigides a professionals, institucions i població en general.  
2. Actuacions sobre la prescripció i el manteniment de la baixa laboral, així com la inspecció, el control i el seguiment.  
Esta línia d'actuacions es concreta en tres objectius:  
Objectiu 4: disseny i execució d'un pla de seguiment, control i inspecció dels facultatius la quota del qual ostente els majors índexs d'absència per incapacitat temporal (facultatius majors prescriptors).  
Objectiu 5: disseny i execució d'un pla de seguiment, control i inspecció dels processos d'IT del personal sanitari i no sanitari al servici d'Institucions Sanitàries del SPS (atenció primària, especialitzada i hospitalària).  
Objectiu 6: disseny i execució d'un programa de seguiment, control i inspecció d'aquells processos els diagnòstics dels quals presenten una rellevància especial en el manteniment dels índexs d'absència per IT.  
3. Distribució i assignació del crèdit  
El crèdit assignat a este conveni es distribuirà entre les línies d'actuació i els objectius descrits anteriorment de la manera següent:  
A) El 43% per a la línia destinada a les actuacions de millora en l'accés a la informació sanitària i el coneixement de les dades necessàries per a la gestió, la inspecció i el control de la IT, amb la distribució següent:  
1. Un 20% per a implementar en el sistema d'informació sanitària de la Comunitat Valenciana (ABUCASIS), l'accés directe dels metges inspectors de l'INSS a les històries clíniques d'Atenció Primària, açò definirà un perfil de seguretat que en permeta l'accés a la informació sanitària necessària per a la valoració dels treballadors que hagen de ser avaluats per l'INSS i que siga d'acord amb la Llei 15/1999 de protecció de dades de caràcter personal.  
2. Un 15% a l'establiment de sistemes telemàtics de comunicació segurs per a la tramitació i la remissió de la documentació administrativa entre els servicis d'Inspecció sanitària dependents de la Conselleria de Sanitat i els servicis corresponents de les Direccions Provincials de l'INSS.  
3. Un 8% per al desenvolupament de mitjans de comunicació social que faciliten les relacions de col·laboració entre els diversos agents implicats, com ara organitzacions empresarials, sindicals o altres. En particular, es prestarà atenció especial a la realització de campanyes de conscienciació social relacionades amb este àmbit i dirigides a professionals, institucions i població en general.   
B) El 57% per a les actuacions d'inspecció, control i seguiment en la prescripció i el manteniment de la baixa laboral:  
4. Un 19% per al disseny i l'execució d'un pla de seguiment, control i inspecció dels facultatius la quota del qual presente els majors índexs d'absència per incapacitat temporal (facultatius majors prescriptors).  
5. Un 19% per al disseny i l'execució d'un pla de seguiment, control i inspecció dels processos d'IT del personal sanitari i no sanitari al servici d'Institucions Sanitàries del SPS (atenció primària, especialitzada i hospitalària).  
6. Un 19% per al disseny i l'execució d'un programa de seguiment, control i inspecció d'aquells processos els diagnòstics dels quals presenten una rellevància especial en el manteniment dels índexs d'absència per IT.  
4. Consideracions generals  
La consecució d'estos objectius exigix l'elaboració de sengles plans d'activitats seqüencials que haurà d'especificar la Comunitat, que n'establirà un calendari d'execució. Este pla d'activitats i la ponderació que estes tinguen entre si serà objecte de consens en la Comissió Mixta Central de seguiment.  
Sobre l'objectiu 6: disseny i execució d'un pla de seguiment, control i inspecció d'aquells processos els diagnòstics dels quals presenten una rellevància especial en el manteniment dels índexs d'absència per IT, s'establix:  
La posada en marxa pretén conéixer amb exactitud el comportament global dels processos d'IT agrupats per cada una de les tipologies estudiades per a, per mitjà d'un sistema adequat de controls, aconseguir la reducció de les mitjanes de temps de duració d'estos processos. Amb això, s'aconseguiria ajustar la prestació a les situacions d'incapacitació transitòria que empara, minorar el conjunt global de dies de baixa per IT en relació amb el nombre d'afiliats i, en definitiva, racionalitzar el cost de la prestació d'IT.   
Els processos seleccionats són aquells que presenten un diagnòstic dels inclosos en la relació que a continuació es detalla i tenen lloc en el període que s'analitza:  
  
\* \* \* \* \*  
Cada procés que s'inicie amb un qualsevol d'estos diagnòstics serà objecte d'estudi i control. El metge d'Atenció Primària i la Inspecció Mèdica (SPS), sabran per endavant quins diagnòstics i quins col·lectius han sigut seleccionats en el programa.   
El SPS establirà, en coordinació amb l'INSS, d'acord amb les directrius marcades per la comissió mixta, la sistemàtica de controls que hagen d'emportar-se sobre els processos d'IT objecte d'estudi. Controls que es materialitzaran estructuradament dins dels servicis mèdics, molt especialment amb els metges d'atenció primària.   
La valoració tindrà en consideració:  
- El nombre de processos corresponents als diagnòstics seleccionats en el període.   
- La suma total de dies de baixa laboral per IT que, en el període, han suposat els processos seleccionats, tenint en compte el col·lectiu d'afiliats del qual deriven.  
- L'incentiu econòmic per a la Comunitat Autònoma vindrà relacionat directament amb la reducció en dies de la prestació, esta reducció serà calculada de forma comparativa amb el mateix període de l'any anterior, en condicions d'homogeneïtat quant a duració, dates, nombre d'afiliats, etc. Cada dia disminuït es valora en 9,86 euros a favor de la Comunitat Autònoma.  
En l'anàlisi d'esta experiència, en tot cas, es tindrà en compte el comportament del conjunt de processos de la prestació d'IT, en esta Comunitat Autònoma durant el període analitzat.  
5. Comunicació entre el Servici Públic de Salut i l'INSS  
La Comissió Mixta establirà uns mitjans específics de comunicació entre l'INSS i el Servici Públic de Salut, per mitjà dels quals fluïsca tota la informació, les dades i els documents que es consideren oportuns per al desenvolupament eficaç de l'experiència que es posa en marxa.   
Amb una periodicitat d'almenys una vegada per mes, cada Direcció Provincial de l'INSS rebrà, de l'òrgan de la Inspecció Mèdica que designe el SPS, les dades i la documentació corresponent als resultats obtinguts en els processos de control fixats i el detall de les activitats realitzades.  
L'INSS es reserva la capacitat de dur a terme les actuacions i els controls pertinents, amb vista a verificar qualsevol dels factors que s'inclouen en la valoració de resultats en aplicació del Programa Específic.   
6. Distribució de l'incentiu econòmic  
La quantia transferida anirà destinada a incentivar als agents participants en estes experiències, i a la modernització i millora dels recursos informàtics i materials emprats. Es distribuiran entre ells, d'acord amb els criteris que es fixen en la Comissió Mixta prevista en el conveni. Els agents seran: inspectors mèdics, subinspectors sanitaris, metges d'atenció primària i especialitzada i un altre personal que participe en les experiències de l'administració.   
7. Transferència del crèdit a la comunitat autònoma  
El crèdit figurat en el conveni per a esta comunitat es transferirà d'acord amb allò que s'ha establit en la clàusula setena, tenint en compte les indicacions següents:   
Per a l'execució del programa es posarà a disposició del Servici Públic de Salut, per mitjà d'una bestreta a compte, els fons necessaris per a posar en marxa l'esmentat programa. En dates posteriors, coincidint amb les etapes marcades, s'aniran efectuant liquidacions ajustades als objectius aconseguits en cadascuna.   
Bestretes i liquidacions  
A l'inici del programa, el Servici Públic de Salut rep una bestreta del 25% del crèdit. Esta quantitat es mantindrà anticipada al llarg de l'execució del conveni i només serà objecte de liquidació al final.   
Trimestralment es durà a terme la valoració dels objectius aconseguits i l'INSS abonarà íntegrament la quantitat que corresponga a cada valoració.   
En els cinc primers dies del mes de desembre, es farà la valoració, referida a la consecució d'objectius aconseguits en el programa executat fins eixa data. A partir d'esta valoració es durà a terme la liquidació final del programa.   
La liquidació final del programa  
La comunitat autònoma, una vegada justificat l'ús dels fons percebuts, d'acord amb el que establix la clàusula quarta del conveni, no haurà de tornar cap quantitat de les percebudes per bestreta o liquidació.   
La suma de les quantitats anticipades i liquidades no podrà ser superior a la quantia del crèdit inicialment compromés en este conveni o, si és el cas, a la quantia màxima de les ampliacions que s'hagen produït.